<classify> WAKATI uongozi wa Shirika la Ndege Tanzania ATCL ukilia kupata hasara kutokana na ndege yake aina ya Airbus 220 -300 kushikiliwa Afrika Kusini, serikali imesisitiza kuwa inaendelea kufuatilia taratibu za kimahakama kuhusu suala hilo ili kuinusuru.Akizungumza na Habari Leo jana, Msemaji Mkuu wa Serikali, Dk Hassan Abbasi, alisema suala hilo lipo kisheria na kwamba serikali inalifuatilia taratibu za kimahakama kwa maslahi mapana ya taifa. Juzi kwenye Uwanja wa Ndege wa Kimataifa wa Oliver Tambo jijini Johannesburg nchini Afrika Kusini, ndege hiyo ilizuiliwa kuruka kurejea Dar es Salaam. Kutokana na tukio hilo, Mkurugenzi Mtendaji wa ATCL, Ladislaus Matindi, amesema baadhi ya watu wamepoteza imani na shirika hilo na kwamba kibiashara wameyumba. Hata hivyo, alisema baada ya ndege hiyo kushikiliwa, wamewasiliana na wasafiri waliokuwa kwenye ndege hiyo na kuwatafutia usafiri kutoka kwenye mashirika mengine.Kuna safari nyingi zinazoathirika kutokana na kushikiliwa kwa ndege hiyo aina ya Air Bus A220-300 na hatujui lini suala hili litamalizika, alisema. Matindi alisema suala hilo likimalizika ndio watafanya tathmini ya jumla kujua ni kiasi gani kimepotea na kwamba ni wazi hasara itakuwa kubwa. Kiukweli tumeyumba na suala hili lipo kisheria zaidi, mwanasheria mkuu wa serikali anashugulikia, alisema. Kwa upande wake, Waziri wa Ujenzi, Uchukuzi na Mawasiliano, Isaack Kamwelwe, alisema suala hilo linahusisha mihimili mitatu ya Bunge, Serikali na Mahakama.Kauli za viongozi hao imekuja kukiwa na taarifa mbalimbali katika vyombo vya habari vya ndani na vya kimataifa kuhusu kushikiliwa kwa ndege hiyo. Kwa mujibu wa mtandao wa Reuters, ndege hiyo imeshikiliwa kutokana na deni la dola za Marekani milioni 33 ambazo zinadaiwa na mkulima mstaafu ambaye alinyanganywa ardhi nchini miaka ya nyuma. Mtandao huo umesema kiasi hicho cha fedha ni kutokana na maombi ya mkulima huyo ambaye hakulipwa fidia yake na serikali ya Tanzania. Mwanasheria wa mkulima huyo, Roger Wakefield, alisema serikali ya Tanzania inadaiwa fedha hizo ikiwa ni fidia pamoja na riba. Hata hivyo, pamoja na madai hayo, mpaka sasa sababu halisi za kushikiliwa kwa ndege hiyo na Mahakama nchini Afrika Kusini hazijabainishwa.  <topic>: KITAIFA 